钦定古今图书集成/明伦汇编/官常典/第334卷 > 金
## 钦定古今图书集成/明伦汇编/官常典/第334卷 > 金

金设御史台。御史大夫掌纠劾，中丞佐之，统诸侍御
史、监察御史之属，登闻检院亦隶之。

按《金史百官志》：“御史台，登闻检院隶焉。御史大夫，从
二品。掌纠察朝仪，弹劾官邪，勘鞫官府公事。凡内外
刑狱，所属理断不当、有陈诉者，付台治之。御史中丞，
从三品。贰。大夫侍御史二员，从五品。以上官品皆大
定十二年递陞。掌奏事，判台事。治书侍御史二员，从
六品。掌同侍御史。”殿中侍御史二员，正七品。每遇朝
对立于龙墀之下，专劾朝者《仪矩》。凡百僚假告事，具
奏目进呈。监察御史十二员，正七品。掌纠察内外非
违，刷磨诸司察帐，并监祭礼及出使之事。典事二员，
从七品。架阁库管勾一员，从八品。检法四员，从八品。
狱丞一员，从九品。

〈注〉御史台。令史，女直十三人，内班内祗六人，终场举人七人。汉人十五人，内班内祗七人，终场举人八人。译史三人，内班内祗二人，终场举人一人。通事三人。

登闻鼓院。知登闻鼓院，从五品。同知登闻鼓院事，正
六品。“掌奏御进告、御史台登闻检院、理断不当事。”承
安二年，以谏官兼。知法二员，从八品。

〈注〉女直、汉人各一员。

登闻检院。知登闻检院，从五品。同知登闻检院，正六
品。“掌奏御进告尚书省、御史台理断不当事。”知法，从
八品。

〈注〉女直、汉人各一员。

### 章宗承安二年始令省台奏事台臣不必回避

按《金史章宗本纪》，不载。按《高汝砺传》：汝砺擢左谏
议大夫时，遇奏事，台臣亦令回避。汝砺乃上言，“国家
置谏臣以备侍从，盖欲周知时政，以参得失，非徒使
排行就列而已。故唐制，凡中书门下及三品以上入
阁，必遣谏官随之，俾预闻政事，冀其有所开说。今省
台以下，遇朝奏事则一切回避，与诸侍卫之臣旅进
旅退，殿廷论事，初莫得闻，及其已行，又不详其始末。
遂事而谏，斯亦难矣。顾谏职为何如哉？若曰非材，择
人可也，岂可置之言责而疏远若此！乞自今以往，有
司奏事，谏官得以预闻，庶望少补。其修注之职，掌记
言动，俱当一体。”上从之。